|  |  |
| --- | --- |
|  | Este artigo amosa escritos xaponeses. Sen o soporte axeitado, o texto pode mostrar símbolos sen sentido, coma caixas, marcas e outros. |

***Shin Chan: Na procura das bólas perdidas*** (クレヨンしんちゃん 暗黒タマタマ大追跡, *Crayon Shin-chan Ankoku Tamatama Daitsuiseki*?) é un filme de animación baseado no anime *Shin Chan*. No Xapón, a estrea deste filme produciuse nos cinemas o 19 de abril do 1997.

En galego, estreouse nos cinemas o 27 de xuño do 2003 e saíu á venda en DVD o 5 de novembro do mesmo ano.

Sinopse
-------

As bólas perdidas son uns obxectos cun gran poder que, reunidos, poden desatar o caos no mundo. Dúas bandas rivais - os Perendengues e os Mariolas - buscan facerse co control das bólas. Os primeiros queren invocar ao Maligno e os segundos pretenden evitar que o mal se estenda por tódolos sitios.

Unha casualidade fai que unha das bólas chegue ás mans de Shin Chan, o que provoca que a súa familia se teña que aliar cunha aprendiz de policía sen sentido da puntaría e coa banda dos Mariolas, formada por tres estrambóticos travestís. A banda dos Perendengues está formada por unhas ximnastas sen escrúoulos armadas con cintas letais de ximnasia rítmica que están comandadas por unha anciá e por un tipo moi misterioso. A fuxida levaráos a un peculiar bar de copas, a uns baños públicos e ao parque de atraccións abandonado dos Mariolas.

Alí, un grupo de samurais decrépitos defenderá o honor dos Mariolas e tentará evitar que o tipo misterioso reúna as dúas bólas, invoque ao maligno e controle o destino do planeta. Pero cando parece que o mundo está condenado, xorde alguén impredicible quen de estragar calquera proxecto... O mesmiño Shin Chan!

Dobraxe
-------

* **Estudio:** SODINOR S.A.
* **Data:** 2003.
* **Dirección:** Alfonso Valiño.
* **Tradución:** María Alonso Seisdedos.
* **Elenco da dobraxe:**

| Personaxe | Actor de dobraxeGalicia | Actor orixinal |
| --- | --- | --- |
| Shin Chan Nohara | Ana Lemos | Akiko Yajima |
| Misae Nohara | Charo Pena | Miki Narahashi |
| Hiroshi Nohara | Matías Brea | Keiji Fujiwara |
| Rosa | Antón Olmos | Daisuke Gori |
| Lima | Antón Ja | Shinya Ootaki |
| Lavanda | César Cambeiro | Kaneto Shiozawa |
| Raíña dos Perendengues | Ana Maciñeiras | Keiko Yamamoto |
| Satake | Carlos Reboreda | Fumihiko Tashiki |
| Hecson | Luís Iglesia | Jun Azumi |
| Maho | Beatriz García | Saeko Shimazu |
| Ione | Isabel Vallejo | Yuriko Yamamoto |
| Himawari | Helena Amoedo | Satomi Korogi |
| Nai de Rosa | Lucía Cid | Ako Mayama |
| Debuxante | Manuel Pombal | Yoshito Usui |
| Kazama | Teresa Santamaría | Mari Mashiba |
| Nene | Montse Davila | Tamao Hayashi |
| Boo-chan | Alicia Taboada | Chie Sato |
| Señorita Yoshinaga | Nora Abad | Yumi Takada |
| Señorita Matsuzaka | Beatriz García | Michie Tomizawa |
| Director "Mafioso" | Alfonso Valiño | Rokuro Naya |

* **Voces adicionais:**

▪ Andrés Bellas.
▪ Xoán Diéguez.
▪ Antonio Mourelos.
▪ Paco Barreiro.

Música
------

A canción empregada na versión orixinal como tema de peche é エンディング (*A canción de Himawari*) interpretada por Kazuo Kaitsu. Non obstante, na versión galega, optouse por substituír este tema polo segundo peche da serie, é dicir, polo tema interpretado por Teresa Santamaría, chamado *Ven comigo a esta festa*.

Véxase tamén
------------

### Outros artigos

* Shin Chan

|  |  |
| --- | --- |
| Control de autoridades | 
* Wd: Q1186469
* FilmAffinity: 423573
* IMDb: tt0406672
* LUMIERE: 21773
* MyAnimeList: 6460
* OFDb: 106630
* TMDb: 89458

 |